Ellen Bohr

Ellen Adler Bohr (sünninimi Ellen Adler; 7. oktoober 1860 Kopenhaagen – 30. november 1930 Kopenhaagen) oli taani professori Christian Bohri abikaasa ning Niels ja Harald Bohri ema.

Ta oli Taani juudi pankuri David Baruch Adleri (1826–1878) ja Jenny Raphaeli (1830–1902) tütar.

1868. aastal jäädvustas maalikunstnik Julius Exner kaheksa-aastase Elleni koos ema ja kahe õega oma maalil "Jenny Raphael Adleri portree koos tütarde Elleni, Hanna ja Emmaga". 

Adler osales Kopenhaageni Ülikoolis naisüliõpilaste kursusel, mida õpetas Christian Bohr. Noor õppejõud Bohr armus oma tudengisse ja 1881. aastal nad abiellusid. Neil sündisid tütar Jenny (1883–1933) ning pojad Harald ja Niels. 

Bohride lapsed kasvasid üles kodus, kus uudishimu ja huvi teaduse vastu olid igapäevaelu loomulik osa. Professor Bohril oli sageli külalisi Taani teadusringkondadest ning lastel lubati kuulata täiskasvanute teaduslikke arutelusid.

Ellen Bohr suri novembris 1930 ja maeti Kopenhaagenis Assistensi kalmistule, kuhu on maetud ka tema abikaasa ja lapsed.

Viited

Kategooria:Taani inimesed
Kategooria:Bohride suguvõsa
Kategooria:Sündinud 1860
Kategooria:Surnud 1930